Diari Oficial de la Generalitat Valenciana


Sumari del DOGV 3366, del 05-11-1998 (1998/902595)

ORDRE de 30 de setembre de 1998 de la Conselleria de Benestar Social, per la qual s'estableixen les normes que han de regir els processos electorals de les federacions esportives de la Comunitat Valenciana.
--------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/09/30/(1)/dof/vci/html**

### Dades del document

Número de DOGV
:   3366

Data del DOGV
:   05-11-1998

Secció del DOGV
:   I. DISPOSICIONS GENERALS

Número del document
:   1998/902595


Data del document
:   30-09-1998

Organisme emissor


Tipus de document
:   Ordre

Correcció d'errades

Anàlisi jurídica

 Descriptors 

:   * organització esportiva
    * legislació
    * eleccions
    * esport
    * associació

ORDRE de 30 de setembre de 1998 de la Conselleria de Benestar Social, per la qual s'estableixen les normes que han de regir els processos electorals de les federacions esportives de la Comunitat Valenciana. [1998/9388]  
La Llei 4/1993, de 20 de desembre, de l'Esport de la Comunitat Valenciana, conceptua les federacions com entitats privades, els atribueix per delegació funcions públiques de caràcter administratiu, i regula la seua estructura interna,i estableix com a òrgans mínims de representació i govern: l'Assemblea General, el president i la Junta Directiva.  
Aquesta Llei també estableix que l'elecció de l'assemblea general s'efectuarà per sufragi lliure, igual, directe i secret, per i entre els components federats de tots els estaments de la modalitat esportiva, d'acord amb els percentatges que reglamentàriament s'establiran. El president serà elegit per sufragi lliure, igual i secret, per i entre els membres de l'Assemblea General.  
Així mateix, el Decret 60/1998 de 5 de maig, del Govern Valencià pel qual es regulen les federacions esportives de la Comunitat Valenciana,desplega l'organització i funcionament d'aquestes, i assenyala que l'Assemblea General i el president seran elegits amb caràcter ordinari cada quatre anys, la qual cosa coincidirà amb la meitat dels períodes olímpics.  
D'altra banda, s'han complit quatre anys des de la celebració dels anteriors processos electorals en les federacions esportives de la Comunitat Valenciana.  
D'acord amb això i amb la finalitat de sincronitzar i coordinar els processos electorals de manera que puguen tenir lloc a la meitat dels períodes olímpics, per evitar la coincidència temporal amb les eleccions de les federacions espanyoles i per salvaguardar la transparència, la llei ordena que aquests processos es realitzaran dins els terminis i d'acord amb la normativa que aquest efecte dispose l'administració esportiva autonòmica.  
En virtut d'això, i d'acord amb el que disposa l'article 35 de la Llei 5/1983 del Govern Valencià, la Llei 4/1993 de l'esport i el Decret 60/1998 del Govern Valencià, pel qual es regulen les federacions esportives, de la Comunitat Valenciana.  
ORDENE  
CAPITOL I  
Disposicions generals  
Article 1. Periodicitat i convocatòria de les eleccions.  
1.1 Les federacions esportives de la Comunitat Valenciana duran a terme els processos electorals per a l'elecció de l'Assemblea General i del president, d'acord amb el que disposa aquesta ordre.  
1.2 Les federacions esportives constituïdes i inscrites en el Registre d'Entitats Esportives de la Comunitat Valenciana hauran de procedir a la convocatòria de les eleccions de l'Assemblea General i del president en els terminis prevists en els reglaments electorals corresponents i d'acord amb les normes establertes en aquesta ordre.  
Article 2. Reglament electoral  
2.1. Les actuals juntes directives de les federacions esportives de la Comunitat Valenciana elaboraran el reglament electoral corresponent i el presentaran a la Direcció General de l'Esport, per al seu informe i aprovació, dins el termini de trenta dies naturals comptadors des de l'endemà de la publicació d'aquesta ordre, aquest es modificarà, si escau, d'acord amb l'informe que emeta aquesta Direcció General.  
2.2. Una vegada aprovat el reglament per aquest organisme, els presidents de les federacions convocaran l'Assemblea General, la qual haurà de reunir-se, amb caràcter extraordinari, abans del 31 de desembre de 1998, per ratificar el reglament electoral, elegir per sorteig la Junta Electoral Federativa i procedir a la dissolució de l'Assemblea general. Després de la dissolució, la Junta Directiva es constituirà en comissió gestora.   
L'Acta de l'assemblea haurà de lliurar-se a la Direcció General de l'Esport en el termini dels 3 dies següents a la celebració de l'assemblea.  
2.3. En el cas que l'assemblea general modifique el reglament electoral, haurà de delegar en la comissió gestora la facultat per a fer les adaptacions que indique la Direcció General de l'Esport.  
2.4. En la Federació d'Esports per a persones amb Discapacitat Psíquica de la Comunitat Valenciana, com no és procedent la convocatòria de l'Assemblea General, serà la comissió gestora qui elaborarà, aprovarà i presentarà a la Direcció General de l'Esport, i, si escau, modificarà, el reglament electoral.  
Article 3. Contingut del reglament electoral  
3.1. El reglament electoral haurà de regular les qüestions següents:  
a) Requisits per ser elector i elegible.  
b) Circumscripcions electorals.  
c) Requisits,terminis,presentació i proclamació de candidatures.  
d) Sistemes de votacions.  
e) Composició, forma de constitució,funcionament i competències de les meses electorals.  
f) Composició, funcionament i competències de la Junta Electoral Federativa.  
g) Vot per correu.  
h) Calendari electoral.  
i) Cens electoral.  
j) Composició de l'Assemblea i distribució dels membres per estaments, circumscripcions i, si escau, modalitats.  
k) Ubicació dels llocs d'exposició del cens, candidatures, meses electorals i Junta Electoral Federativa.  
Aquest contingut haurà de referir-se tant a les eleccions de l'Assemblea General com a l'elecció del president.  
3.2. La regulació de les qüestions relatives als apartats h, i, j, k, i qualsevol altra qüestió específica de cada federació, es presentaran com a annexos al text del reglament electoral.  
Article 4. Dates hàbils  
En el procés electoral, seran considerats inhàbils els dissabtes, diumenges, festius i també el mes d'agost, als efectes de computar els terminis del calendari i presentar els recursos o reclamacions.  
Els dies fixats per a l'elecció dels membres de l'Assemblea General i del president de la federació hauran de ser, preferentment, dissabte vesprada, diumenge o festiu, i compatibles amb les competicions oficials de la federació.  
Article 5. La Junta Electoral Federativa: Composició, funcionament i competències.   
5.1. La junta electoral federativa estarà integrada per tres membres, elegits per sorteig per l'Assemblea General entre persones que hauran de complir els requisits següents:  
- Figurar en el cens electoral en els estaments de persones físiques o ser membre d'un club o entitat que figure en el cens.  
- Ser major de 18 anys i menor de 65 anys.  
- Tenir el títol de batxiller superior o equivalent.  
- Presentar la sol·licitud per a ser membre de la junta electoral davant la federació corresponent.  
- No presentar-se com a candidat a membre de l'Assemblea General.  
5.2. Des de la data de l'entrada en vigor d'aquesta ordre i fins el dia anterior a la celebració de l'assemblea general prevista en l'article 2.2 d'aquesta ordre, les persones que reunisquen els requisits anteriors podran presentar la sol·licitud com a candidats a membres de la Junta Electoral Federativa.  
5.3. En l'acte del sorteig es designarà també el nombre de suplents que s'haja fixat en el reglament electoral, per als supòsits de malaltia o qualsevol altra causa excepcional.  
5.4. En el cas de no presentar-s'hi candidats que possibiliten el compliment del que disposen els paràgrafs anteriors, aquests podran ser designats directament per l'Assemblea General entre persones que figuren en el cens electoral i estiguen domiciliades en la circumscripció electoral de la seu oficial de la federació autonòmica.  
Aquestes persones hauran de complir els requisits establits en l'article 5.1, llevat de presentar la seua sol·licitud, que hauran de substituir per l'acceptació del seu càrrec com a membre de la Junta Electoral Federativa.  
5.5. La Junta Electoral Federativa podrà estar assistida per un llicenciat en dret.  
En tots els tràmits del procés electoral en què ha d'actuar la Junta Electoral Federativa, s'alçarà l'acta corresponent que serà firmada, com a mínim, per dos dels seus membres.  
5.6. La composició de la Junta Electoral Federativa es comunicarà a la Direcció General de l'Esport en el termini dels tres dies següents a la seua elecció.  
5.7. La Junta Electoral Federativa tindrà com a funcions conéixer i resoldre les reclamacions i incidències que es produesquen durant el procés electoral i especialment sobre:  
- el cens electoral   
- presentació i proclamació de candidats  
- proclamació de membres de l'Assemblea General  
- homologar paperetes de vot  
- vot per correu: anotació, certificació,etc.  
i també la decisió sobre qualsevol altra qüestió que afecte directament la celebració i el resultat de les eleccions.  
5.8. A l'efecte de presentaicó de reclamacions i recursos,les resolucions de la Junta Electoral Federativa es notificaran al tauler d'anuncis de la seu oficial de la federació, de la delegació federativa corresponent, i a les seccions d'esports dels serveis territorials de la Conselleria de Benestar Social de la província corresponent.  
Les decisions de les juntes electorals federatives es prendran per majoria de vots.  
5.9. La Junta Electoral Federativa haurà de conservar tota la documentació relativa al procés electoral fins a l'acabament total d'aquest.  
5.10. En la Federació d'Esports per a persones amb Discapacitat Psíquica de la Comunitat Valenciana, com no és procedent la convocatòria de l'Assemblea General, la Junta Electoral Federativa serà elegida per sorteig, que serà públic i es farà el dia de la convocatòria de les eleccions, a l'hora fixada en el calendari electoral.   
Aquesta elecció es farà entre persones que estiguen en el cens electoral o siguen membres d'un club o entitat que figure en el cens i no es presenten com a candidats a membres de l'Assemblea General i que, des del dia d'entrada en vigor d'aquesta ordre fins el dia de la convocatòria de les eleccions i una hora abans del sorteig, hagen presentat la seua candidatura per ser membres de la Junta Electoral Federativa.  
En el cas que no s'hi presenten candidats que possibiliten el compliment del que disposa el paràgraf anterior, el sorteig se celebrarà entre persones que figuren en el cens electoral i domiciliades en la circumscripció electoral de la seu oficial de la federació autonòmica.  
Article 6. El Comité Valencià de Disciplina Esportiva  
El Comité Valencià de Disciplina Esportiva, d'acord amb l'article 83 de la Llei de l'Esport de la Comunitat Valenciana, tindrà competència per a conéixer i resoldre els recursos que s'interposen contra les decisions de les juntes electorals federatives.  
A aquest efecte, el Comité Valencià de Disciplina Esportiva tindrà la seu a la Direcció General de l'Esport, a la plaça de Sant Nicolau, 2, de València  
Les decisions d'aquest posen fi a la via administrativa.  
Els membres del Comité Valencià de Disciplina Esportiva no podran formar part de cap Junta Electoral Federativa.  
El termini per a presentar recursos electorals davant el Comité Valencià de Disciplina Esportiva serà el fixat en el calendari de cada reglament electoral.  
Article 7. Publicitat i difusió de les eleccions  
7.1. La Generalitat Valenciana a través de la Conselleria de Benestar Social garantirà la publicitat de les eleccions federatives i farà públic ,almenys, en dos diaris d'Alacant, Castelló i València la ressenya del procés electoral de cada federació.  
7.2. Les comissions gestores de les federacions esportives de la Comunitat Valencian,hauran de trametre a totes les entitats esportives que figuren en el cens electoral, la convocatòria d'eleccions i el calendari electoral per a la seua exposició pública en al seu social de cada club o entitat federada.  
Aquesta documentació haurà de trametre's després de l'aprovació definitiva del reglament electoral.  
7.3. Les comissions gestores hauran de facilitar a cada candidat ,que ho sol·licite per a la seua campanya electoral, una còpia del cens electoral de l'estament i circumscripció corresponent, bé mitjançant llistats, o bé a través de suport apte per al seu tractament informàtic, que haurà de ser utilitzat exclusivament per l'interessat per a les finalitats previstes en aquesta ordre.  
CAPITOL II  
Eleccions a l'assemblea general  
Article 8. Cens electoral  
8.1. El cens de les eleccions a l'Assemblea General contindrà la relació de tots els qui tinguen la condició d'electors d'acord amb l'article 14 d'aquesta ordre, i estarà integrat pels estaments següents:  
1. Entitats esportives: les entitats esportives que a la data de publicació d'aquesta ordre, es troben adscrites a la Federació esportiva corresponent i complisquen els requisits següent:  
- Els clubs que estiguen inscrits en el Registre d'Entitats Esportives de la Comunitat Valenciana.  
- Els clubs que hagen sol·licitat la seua inscripció en el Registre d'Entitats Esportives de la Comunitat Valenciana amb data anterior a la publicació d'aquesta ordre i formalitzen la seua inscripció d'acorda amb el que estableix la disposició transitòria primera.  
- Les seccions esportives d'altres entitats que hagen sol·licitat la seua anotació en el Registre d'Entitats Esportives de la Comunitat Valenciana.  
2. Esportistes: els qui tinguen llicència en vigor a la data de publicació d'aquesta ordre i siguen majors de 16 anys el dia de la convocatòria de les eleccions.  
3. Tècnics entrenadors: els qui tinguen llicència en vigor a la data de publicació d'aquesta ordre i tinguen més de 16 anys el dia de la convocatòria  
4. Jutges-àrbitres: els qui tinguen llicència en vigor a la data de la publicació d'aquesta ordre i tinguen més de 16 anys el dia de la convocatòria de les eleccions.  
5. Altres estaments: en aquelles federacions en què hi haja un altre estament distint als anteriors, en el cens d'aquest s'inclouran les persones que reunisquen els requisits previstos en els apartats 2, 3 i 4 d'aquest article.  
Article 9. Confecció, exposició i reclamacions al cens electoral.  
Cada federació confeccionarà el seu cens electoral, que el separarà per circumscripcions electorals i en cadascuna d'elles, hauran de figurar,separats, els estaments federatius.   
9.2. En els censos d'estaments de persones físiques haurà de figurar necessàriament el nom i cognom de l'elector.  
9.3. En el cens de l'estament d'entitats esportives, juntament amb el nom de ..cada entitat haurà de figurar, el nom i cognoms de la persona que podrà exercir el dret a vot.  
Amb aquesta finalitat, la Federació confeccionarà el cens, i fixarà, juntament amb el nom de cada entitat, el nom del president corresponent.  
En cas que la persona el nom de la qual apareix juntament a l'entitat no siga el president d'aquesta, o aquest decidisca que siga una altra persona qui exercisca el dret de vot el dia de les votacions, haurà d'acreditar durant el període de presentació de les reclamancions al cens electoral davant la junta electoral federativa, el canvi de president , o si cal, la designació pel president del club, de la persona membre de l'entitat i major d'edat que exercirà el dret al vot,d'acord amb el que disposa l'article 14 d'aquesta ordre. En aquest supòsit, haurà d'adjuntar la certificació el model del qual figura com a annex I en aquesta ordre.  
9.4. Els censos s'exposaran, a més dels llocs fixats pel reglament electoral de cada federació, en les seccions d'esports de les direccions territorials de la Conselleria de Cultura, situades a:  
- Alacant: Av. Aguilera, 1-8ª.  
- Castelló: Avinguda del Mar, 23  
- València: Centre de l'Esport, plaça de Sant Nicolau, 2.  
9.5. Les reclamacions sobre el cens electoral hauran de presentar-se necessàriament durant els dies prevists en el calendari electoral, a la seu oficial de cada federació autonòmica, a les delegacions o a qualssevol altres llocs que fixe el reglament electoral corresponent, bé personalment, per correu, telegrama, fax o qualsevol altre mitjà que permeta a l'òrgan decisori tenir constància de la reclamació dins els terminis marcats en el calendari electoral.  
9.6. Les reclamacions presentades per qualsevol mitjà dels prevists en l'article 9.5, sols seran admeses si són rebudes dins el termini establert en el calendari electoral per a la presentació de reclamacions.  
9.7. En el mateix acte d'interposició de les reclamacions o recursos pertinents, els interessats hauran d'aportar les proves i al·legacions que estimen convenients perquè la Junta Electoral Federativa corresponent o, si cal, el Comité Valencià de Disciplina Esportiva, puguen resoldre dins dels terminis prevists en el calendari electoral.  
Article 10. Circumscripcions electorals i nombre de membres de l'Assemblea.  
10.1. Serà circumscripció electoral cadascuna de les províncies de la Comunitat Valenciana, sempre que s'hi haja implantat la modalitat esportiva corresponent.  
10.2. El nombre total de representants de l'Assemblea no podrà ser superior al que actualment hi ha previst per a cada assemblea federativa, segons el reglament electoral vigent en les eleccions anteriors, llevat que per haver-hi menys de vint associacions en tota la Comunitat Valenciana, cadascuna d'aquestes tinga dret a tenir un representant en l'assemblea i això condicione el nombre total de membres d'aquesta, d'acord amb els percentatges per estaments que estatutàriament estiguen establerts.  
Article 11. Distribució de l'assemblea  
11.1. La distribució del nombre total de membres de l'assemblea per estaments i circumscripcions serà la que resulte d'aplicar els percentatges establerts estatutàriament al nombre de membres que estiguen censats en cada estament, per cadascuna de les circumscripcions electorals.  
11.2. En aquelles federacions on hi haja més d'una modalitat esportiva, cadascuna d'aquestes modalitats haurà de tenir com a mínim el 10% de representació del total de l'Assemblea, i deixaran la designació de la resta de membres al criteri de proporcionalitat, en funció del nombre de llicències federatives.  
11.3. Dins de cada modalitat, les proporcions de representació dels diferents estaments s'ajustaran, en la mesura del possible, als criteris establerts estatutàriament.  
Article 12. Calendari electoral d'eleccions a l'Assemblea General.  
El calendari electoral s'ajustarà als terminis mínims següents:  
ELECCIONS A L'ASSEMBLEA GENERAL  
Dia 0. Convocatòria d'eleccions i publicació del reglament electoral, cens, calendari i altres annexos.  
A la Federació d'Esports per a persones amb Discapacitats Psíquica de la Comunitat Valenciana, d'acord amb el que preveu l'article 5.10 d'aquesta ordre, en aquest dia es realitzarà també el sorteig públic dels membres de la Junta Electoral Federativa, on es farà constar el lloc i l'hora de realització del sorteig.  
Dia 1. Constitució de les juntes electorals federatives.  
Dies 2 a 11. Termini d'exposició del reglament electoral: cens electoral i la resta d'annexos, i de presentació de reclamacions a aquest davant la Junta Electoral Federativa.  
Dia 12. Presentació de reclamacions al cens electoral per la Junta Electoral Federativa.  
Dies 13 i 14. Presentació de possibles recursos davant el Comité Valencià de Disciplina Esportiva.  
Dia 15. Resolució de recursos pel Comité Valencià de Disciplina Esportiva.  
Dies 16 a 19. Termini de presentació de candidatures per als diferents estaments de l'Assemblea General.  
Sorteig públic d'elecció de membres de les meses electorals i notificació als interessats.  
Dia 20. Publicació de les candidatures presentades als llocs prevists en el reglament electoral.  
Des d'aquest dia fins el cinqué dia anterior al de la votació, termini per sol·licitar la documentació relativa al vot per correu.  
Dies 21 i 22. Presentació de reclamacions a les candidatures presentades davant la Junta Electoral Federativa.  
Dia 23. Resolució de les reclamacions i proclamació dels candidats per la Junta Electoral Federativa.  
Dia 24 i 25. Presentació de possibles recursos davant el Comité Valencià de Disciplina Esportiva.  
Dia 26. Resolució de recursos pel Comité Valencià de Disciplina Esportiva.  
Dia 27. Finalització del termini per a la sol·licitud de la documentació relativa al vot per correu; homologacions de paperetes i sobres, i comunicació de les persones designades com a interventors.  
Dia 31. A les 20 hores constitució de mesa electoral per alçar acta dels vots rebuts per correu.  
Dia 32. Celebració de les votacions. Haurà de ser, preferentment, dissabte vesprada, diumenge o festiu el dia fixat, i compatible amb l'activitat esportiva de la federació.  
Dia 33 o l'endemà de la celebració de les eleccions. Publicació provisional dels resultats electorals.  
Dies 34 i 35 o els dos dies següents al de la finalització del termini anterior. Termini de presentació de possibles reclamacions davant la Junta Electoral Federativa.  
Dia 36 o l'endemà de la finalització del termini anterior. Resolució de reclamacions per la Junta Electoral Federativa.  
Dies 37 i 38 o dos dies següents al de la finalització del termini anterior. Presentació de possibles recursos davant el Comité Valencià de Disciplina Esportiva.  
Dia 40. Resolució de recursos pel Comité Valencià de Disciplina Esportiva.   
Dia 41. Proclamació definitiva dels candidats electes i publicació de la composició definitiva de l'Assemblea.  
Article 13. Presentació i proclamació de les candidatures  
13.1. En els estaments de persones físiques,la presentació de la candidatura es farà mitjançant un escrit signat pel candidat, dirigit a la Junta Electoral Federativa, i es lliurarà o trametrà dins el termini previst en el reglament electoral a la seu oficial de la federació autonòmica, a les delegacions o als llocs fixats en el reglament electoral.  
En l'esmentat escrit haurà de fer-se constar la condició d'elegible per un estament i una circumscripció determinats, i haurà d'adjuntar-s'hi la fotocòpia del Document Nacional d'Identitat.  
13.2. En l'estament d'entitats esportives, la presentació de la candidatura corresponent es farà mitjançant escrit firmat pel president i secretari del club, i figurarà en aquest, a més del nom del club candidat, el nom de la persona membre de l'entitat i major d'edat que xercirà la representació del club en l'Assemblea General, en cas de ser el club elegit. Aquesta persona haurà de ser membre de la Junta Directiva del Club.  
Aquesta certificació serà expedida pel secretari de l'entitat amb el vist-i-plau del president i el segell del club,d'acord amb el model que figura com a annex II a aquesta ordre.  
13.3. La presentació de la candidatura es podrà realitzar personalment, per correu, telegrama, fax o qualsevol altre mitjà que permeta tenir constància de la recepció del document de què es tracte dins els terminis prevists en el calendari electoral. Les candidatures trameses per qualsevol dels mitjans abans esmentats, sols serán admeses si són rebudes dins el termini establert per a la presentació de candidatures.  
13.4. La Junta Electoral Federativa podrà efectuar les comprovacions que considere oportunes per verificar el compliment dels requisits exigits, i procedirà a la publicació de les llistes provisionals de candidats elegibles en els terminis prevists en el calendari electoral.  
13.5. Contra les llistes provisionals de candidats elegibles podran presentar-se reclamacions per escrit, dirigides a la Junta Electoral Federativa, als llocs fixats en el reglament electoral, personalment o a través dels mitjans prevists en l'article 13.3.   
Les reclamacions en matèria electoral, presentades per qualsevol mitjà , sols seran admeses si són rebudes dins el termini establert en el calendari electoral per a la presentació de reclamacions .  
Article 14. Requisits per a ser elector  
Els requisits per a exercir el dret al vot seran:  
14.1. En els estaments de persones físiques: esportistes, tècnics entrenadors i jutges-àrbitres, l'exercici del dret al vot és personal i indelegable, per la qual cosa sols podran ser electors les persones majors de 16 anys el dia de la convocatòria de les eleccions i que figuren en el cens electoral de l'estament corresponent.  
14.2. En l'estament d'entitats esportives, l'exercici del dret a vot correspon a l'entitat com a persona jurídica.  
Amb aquesta finalitat, podrà votar el president, com a representant legal el nom del qual ha de figurar específicament en el cens electoral juntament amb el nom de l'entitat.  
Si no n'hi ha podrà exercir el dret al vot la persona membre del club i major d'edat, que el president del club designe per a exercir el dret a vot, d'acord amb la certificació expedida pel secretari de l'entitat amb el vist-i-plau del president i segell del club, el model del qual figura com a annex I d'aquesta ordre.  
El nom del president o de la persona que es designe com a representant de l'entitat per a exercir el dret a vot, haurà de figurar en el cens electoral de l'estament d'entitats esportives junt al nom de l'entitat.  
Per a això en el període de reclamacions al cens, s'hauran de presentar les reclamacions que corresponguen a fi de tramitar les corresponents rectificacions.  
14.4. Cada entitat sols podrà presentar un escrit de designació amb constatació expressa del nom de la persona major d'edat i membre del club que podrà exercir el dret al vot del club. Serà vàlida, si n'hi ha més d'una, la primera que s'haguera presentat davant la Junta Electoral Federativa.  
Article 15. Requisits per ser elegible  
15.1. En els estaments de persones físiques podran ser candidats a membres de l'Assemblea General les persones que, sent majors de 18 anys el dia de la convocatòria de les eleccions, complesquen els requisits següents:  
a) estar en el ple ús dels drets civils  
b) figurar en el cens electoral de l'estament corresponent de persones físiques.   
c) no haver estat inhabilitat per a l'exercici de càrrec públic per sentència judicial ferma o de càrrec esportiu per resolució ferma dictada per un órgan disciplinari en l'exercici de les seues competències.  
d) Presentar la candidatura d'acord amb el que disposa el reglament electoral de la Federació.  
e) no ser membre de la junta electoral federativa o del Comité Valencià de Disciplina Esportiva.  
15.2. En l'estament d'entitats esportives, podran ser candidats a membres de l'Assemblea General, les entitats esportives que complixen els requisits establits en l'article 8 d'aquesta ordre, i presenten la seua candidatura davant la Junta Electoral Federativa, en els terminis i forma establida en aquesta ordre, i segon el model establit en l'annex II.  
Les persones designades per les entitats esportives perquè exerceixen la representació en l'Assemblea General hauran de ser membres del club, majores d'edat i reunir també els requisits establits en els apartats a), c) i e) de l'article 15.1.  
15.3. En el cas que algun candidat complesca els requisits per a votar o presentar-s'hi com a tal per dos estaments diferents, sols podrà presentar la candidatura per un d'aquests.  
Article 16. Composició de les meses electorals  
16.1. En cada circumscripció electoral es constituirà una mesa electoral per a l'elecció dels membres de l'Assemblea dels diferents estaments, la qual serà ubicada als llocs assenyalats en el reglament electoral de cada federació.  
16.2. La Junta Electoral Federativa designarà la composició de les diferents meses electorals, en què hauran d'estar representats els diferents estaments, i en tot cas un mínim de tres membres.  
La designació es farà mitjançant sorteig públic entre els qui figuren en el cens electoral, o siguen membres d'un club o entitat que figure en el cens, siguen majors de 18 anys i menors de 65 anys i tinguen el títol de graduat social o equivalent i no tinguen la condició de candidats.  
16.3. En aquest sorteig s'hauran de designar cinc suplents per cadascun dels components de la mesa.   
El membre de major edat dels elegits per sorteig serà designat com a president i el més jove com a secretari,la resta de membres seran vocals. Tot això s'haurà de notificar als interessats almenys abans de 6 dies.En cas d'impossibilitat d'assitència l'hauran de comunicar a la Federació almenys 48 hores abans del començament de les votacions.  
16.4. No podran ser membres de les meses electorals ni els candidats ni els membres de les juntes electorals federatives, si bé els candidats podran designar o actuar com a interventors en les meses electorals, i l'hauran de comunicar a la Junta Electoral Federativa fins al 5é. Dia anterior al de la votació.  
Amb aquest efecte, el president i els vocals de la mesa rebran les credencials dels interventors i comprovaran la identitat d'aquests amb la relació que, prèviament, els haja lliurat la Junta Electoral Federativa.  
Article 17. Competències de les meses electorals  
Són competències de la mesa electoral:  
- Comprovar la identitat dels votants  
- Recollir la papereta de vot i dipositar-la en l'urna tancada i preparada a aquest efecte  
- Procedir al recompte de vots  
- Alçar l'acta dels vots emesos, dels resultats, etc. i, també, de les incidències i reclamacions, si les hi haguera, i fer constar-hi el nombre de vots obtinguts per cada candidat.  
L'acta serà subscrita pel president, el secretari, la resta dels membres de la mesa electoral i els interventors, si els hi haguera, i posteriorment es lliurarà a la Junta Electoral Federativa.  
Article 18. Constitució de les meses electorals  
18.1. Les meses es constituiran, com a mínim, una hora abans del començament de les votacions i romandran obertes durant el temps fixat en el calendari electoral, que mai serà inferior a quatre hores.  
En cas que no s'haguera rebut vots per correu, la mesa electoral s'haurà de constituir a les 20:00 hores del dia anterior al de la votació, a fi d'alçar l'acta dels vots emesos i rebuts per correu, i s'anotarà en el cens aquells electors que hagueren exercit aquesta modalitat de vot, els quals no podran exercir el seu vot personalment el dia de les eleccions.  
18.2. Mitja hora abans de la fixada per a les votacions, el president estendrà l'acta de constitució de la mesa signada per ell, el secretari, els vocals i els interventors, si els hi haguera. L'acta ha d'indicar,necessàriament, quines persones constitueixen la mesa en concepte de membres d'aquesta.  
18.3. Si no es pot constituir la mesa per la falta d'algun membre, es constituirà amb l'elector o els electors que es troben presents i accepten aquesta comesa.  
18.4. Una vegada estesa l'acta de constitució de la mesa, s'iniciarà la votació a l'hora fixada per al començament d'aquesta, i continuarà sense interrupcions fins a l'hora de finalització fixada en el calendari electoral, llevat que abans d'aquesta hora haja votat tot el cens en la seua integritat.La mesa haurà de comptar en tot moment, almenys, amb la presència de dos dels seus membres.   
Article 19. Funcionament de les meses electorals: votacions.  
Haurà d'haver-hi una urna diferent per a cadascun dels estaments elegits.  
19.2. Arribada l'hora oficial del començament de les votacions, el president ho anunciarà amb les paraules "comença la votació". El secretari procedirà a comprovar la identitat dels votats mitjançant DNI, passaport o permís de conduir on aparega la fotografia de l'elector, i s'assegurarà que no hagueren emés el vot per correu.  
La mesa electoral acceptarà documents caducats si permeten acreditar la identitat del votant.  
L'elector manifestarà el nom i els cognoms al president. El vocal o vocals comprovaran per l'examen del cens electoral el dret a votar de l'elector, i també la identitat, que es justificarà d'acord amb el que preveu el paràgraf anterior.  
Tot seguit, l'elector lliurarà a mà al president el sobre de votació tancat. A continuació aquest, sense amagar-los , a la vista del públic, dirà en veu alta el nom de l'elector i dispositarà en l'urna el sobre corresponent.  
Els vocals i, si s'escau, els interventors que ho desitgen, hauran d'anotar, cadascun en una llista numerada, el nom i els cognoms dels votants, per l'ordre en què emeten el seu vot.  
Una vegada arribada l'hora de finalització de la votació, el president comunicarà en veu alta que es conclourà la votació.  
19.3. En acabar la votació, el secretari procedirà a l'obertura dels sobres del vot per correu i el president els introduirà en l'urna.   
El president procedirà a introduir en l'urna els sobres que continguen les paperetes de vot trameses per correu, i la mesa verificarà, que l'elector es troba inscrit en el cens, i la resta de requisits.  
Tot seguit votaran els membres de la mesa electoral.  
En acabar la votació, els vocals i, si s'escau, els interventors firmaran les llistes numerades de votants, al marge de tots els fulls, i immediatament davall de l'últim nom inscrit.  
Article 20. Escrutini en les meses electorals.  
Acabada la votació, començarà tot seguit l'escrutini.  
L'escrutini és públic i no se suspendrà exceptuant causes de força major. El president de la mesa ordenarà l'expulsió del local de les persones que pertorben o dificulten el desenvolupament de les votacions.  
L'escrutini es farà extraent el president un a un els sobres de l'urna corresponent i llegirà en veu alta el nom dels candidats votats.El president posarà de manifest cada papereta una vegada llegides als vocals.  
És nul el vot emés en sobre o papereta diferent al model oficial o homologat d'acord amb l'article 21.4, i, també, el vot emés en papereta sense sobres o en sobre que continga més d'una papereta de diferents candidatures.  
Si conté més d'una papereta amb els mateixos candidats, es computarà com un sol vot vàlid.  
Es consideren en blanc, però vàlid, el sobre que no continga papereta o si no conté indicació a favor de cap dels candidats.  
A continuació el president preguntarà si hi ha alguna protesta pel que fa a l'escrutini, i si no n'hi ha cap o després de resoldre les que n'hi haguera, anunciarà el resultat de l'escrutini, i especificarà en l'acta corresponent el nombre d'electors censats, nombre de votants, nombre de vots nuls, nombre de vots en blanc i nombre de vots obtinguts per cadascun dels candidats presentats.  
Així mateix, es consignaran sumàriament les reclamacions i protestes formulades, si s'escau, pels candidats o interventors i pels electors sobre les votacions i l'escrutini, i també de les resolucions motivades de la mesa sobre elles i sobre qualsevol altre incident produït.  
Les paperetes extretes de les urnes es destruiran en presència dels concurrents, llevat d'aquelles a les quals se les haja negat la validesa o que hagen estat objecte d'alguna reclamació, que s'afegiran a l'acta i s'hi arxivaran, una vegada rubricades pels membres de la mesa.  
En concloure les operacions anteriors, el president, el secretari i el vocal i, si correspon, els interventors, firmaran l'acta de la sessió.  
Tots els candidats i interventors tindran el dret a obtenir una còpia de l'acta.  
Article 21. Documentació electoral  
21.1. En les eleccions de membres de l'Assemblea General s'utilitzaran paperetes i sobres d'acord amb el model que determine la Direcció General de l'Esport.  
La comissió gestora de cada federació, posarà a disposició de les meses electorals i la Junta Electoral Federativa respectiva, els mitjans personals i materials necessaris per a l'exercici de les seues funcions.  
21.2. La Direcció General de l'Esport facilitarà a la comissió gestora les paperetes i sobres necessaris per a la celebració de les votacions, d'acord amb el cens respectiu d'aquesta.  
21.3. Les paperetes destinades a l'elecció de membres de l'assemblea general, hauran de contenir el nom de la Federació i l'estament corresponent, i , també, els espais suficients que permeten a l'elector votar, com a màxim, a tants candidats del seu respectiu estament com corresponguen elegir a la seua circumscripció electoral i,si cal, modalitat esportiva.  
21.4. Els candidats que concórreguen a les eleccions podran confeccionar les paperetes i sobres de votació que s'hauran d'ajustar al model oficial, i sol·licitar la seua homologació davant la Junta Electoral Federativa corresponent fins al 5é. Dia anterior al de la votació.  
Si s'han interposat recursos contra la proclamació de candidats, es posposarà la confecció de paperetes i estament en aquella circumscripció fins a la resolució dels recursos.  
Article 22. Sistema de votacions per a l'elecció de l'Assemblea General.  
22.1. En les eleccions a tots els estaments, el vot ha de ser lliure, igual, directe i secret.  
Cada elector podrà votar, com a màxim, a tants candidats del seu respectiu estament com corresponga elegir a la seu circumscripció electoral i , si cal, modalitat esportiva.  
Seran elegits membres de l'assemblea, els candidats que obtinguen major quantitat de vots fins a cobrir el nombre total de representants elegibles.  
Article 23. Empats en les votacions.  
En cas d'empat a vots entre dos o més candidats a membres de l'Assemblea, la Junta Electoral Federativa resoldrà entre ells per ordre preferent d'antiguitat en la Federació. Amb aquest efecte, l'antiguitat es computarà de la forma següent:  
- En cas d'esportistes, tècnics-entrenadors i jutges-àrbitres, es tindrà en compte el còmput total de temps de possessió de llicència federativa en l'estament corresponent.  
- En cas d'entitas esportives, al còmput total de temps d'adscripcions del club o entitat en la federació corresponent.  
Article 24. Vacants en l'Assemblea General.  
24.1. Els candidats que no hagueren resultat elegits membres de l'Assemblea, seran considerats, per ordre de nombre de vots,suplents per a cobrir eventuals baixes en el seu estament, circumscripció i , si s'escau, modalitat esportiva respectiva.  
24.2. En l'estament d'entitats esportives, el candidat és l'entitat, sense perjudici que l'exercici del dret de sufragi actiu i passiu es materialitze a través d'una persona física.  
Per això, en els casos en què la persona física que va resultar designada com a representant de l'entitat elegida, mora, renuncie o deixe de complir els requisits de l'article 15.2, aquesta entitat podrà designar a una altra persona que la represente en l'Assemblea General en el temps que falte de representació en l'Assemblea.  
Sols quan el club no complisca el requisits de l'article 8 d'aquesta ordre, es podrà considerar que ha causat baixa l'entitat en el seu estament i serà substituït per l'entitat que figure com a suplent immediata.  
24.3. Junta Electoral Federativa elaborarà la relació de suplents que s'ordenarà segons el nombre de vots obtinguts per cadascun d'ells.  
Article 25. Vot per correu  
25.1. Aquells electors que prevegen que en la data de la votació no podran exercir el seu dret de vot personalment , ho podran fer per correu.  
La sol·licitud del vot per correu implica la impossibilitat de votar personalment el dia de les votacions en la mesa electoral corresponent.  
25.2. Per tal de poder exercir la modalitat de vot per correu, l'elector haurà de sol·licitar a la Junta Electoral Federativa, dins del termini previst a l'efecte en el calendari electoral, certificat d'inscripció en el cens electoral, i haurà d'adjuntar a la sol·licitud fotocòpia del document nacional d'identitat, passaport o permís de conduir.  
En el cas d'entitats esportives, la persona física que tinga dret a exercir el dret de vot en nom de l'entitat d'acord amb l'article 14, pot utilitzar el mecanisme del vot per correu d'acord amb el procediment regulat en aquest article. Amb aquesta finalitat haurà d'acompanyar, a més, la certificació que fa referència en l'article 14.2 i que figura com a annex I a aquesta ordre.  
25.3. La sol·licitud de certificat d'inscripció en el cens haurà de fer-se personalment, per a la qual cosa, l'interessat s'haurà de presentar en la seu de la federació o de la delegació federativa corresponent a la seua circumscripció electoral i exhibir el seu document nacinal d'identitat original, davant la Junta Electoral Federativa, o, si no n'hi ha, l'empleat federatiu encarregat de rebre-les, que comprovarà la coincidència de la firma. En cap cas s'admetrà, amb aquest efecte, fotocòpia del document nacional d'identitat.  
El nomenament d'aquest empleat federatiu es realitzarà per la Junta Electoral Federativa i serà la persona responsable davant d'ella de la tramitació de la documentació fins al lliurament a la Junta Electoral Federativa, que la conservarà fins a l'acabament de les eleccions a fi de possibles impugnacions.  
25.4. En cas de malaltia o impossibilitat que impedisca la formulació personal de la seua sol·licitud,també podrà fer-se a través de representant, que la dirigirà a la Junta Electoral Federativa juntament amb l'escritura pública de poder atorgada davant notari o cònsol, que incorporarà el certificat mèdic oficial acreditatiu de la malaltia o la causa d'imposibilitat que impedesca a l'elector la formulació personal de la seua sol·licitud.   
L'escriptura de poder s'haurà d'estendre individualment en relació amb cada elector, i sense que en aquesta es puga incloure a diversos electors, ni una mateixa persona representar a més d'un elector. La Junta Electoral Federativa comprovarà la concurrència d'aquestes circumstàncies.  
La Junta Electoral Federativa en rebre la sol·licitud comprovarà la coincidència de la signatura de l'apoderat amb la qual figure en el seu document nacional d'identitat.  
En tot cas, la junta electoral federativa, sols atendrà les sol·licituds rebudes fins el cinquè dia anterior al de la votaciò.  
25.5. La Junta Electoral Federativa comprovarà si el sol·licitant es troba inclòs en el cens, en aquest cas farà l'anotació corresponent en el cens a fi que el dia de les eleccions no es puga emetre el vot personalment i expedirà el certificat d'inscripció d'acord amb el model de l'annex III d'aquesta ordre, que es lliurarà o trametrà a l'interessat juntament amb la documentació electoral, composta per:  
a) Un sobre menut del model oficial, on l'elector introduirà la papereta amb els noms elegits i després el tancarà.  
b) Un sobre més gran dirigit a la mesa electoral, en el qual l'elector introduirà el sobre menut abans esmentat, una fotocòpia del DNI i el certificat d'inscripció en el cens.  
El sobre gran anirà tancat i al dors portarà el nom del votant, la signatura, el número de document nacional d'identitat, l'estament i, si escau, la modalitat esportiva per què es vota.  
Aquest sobre, amb la documentació esmentada, serà tramés per correu a través del servei públic de correus i telègrafs o empresa privada de missatgeria,a la Junta Electoral Federativa per a la seua custòdia fins que la lliure a la mesa electoral corresponent,abans de les 20 hores del dia anterior a l'assenyalat per a les eleccions.  
Article 26. Reclamacions als resultats de les votacions  
Contra les llistes provisionals de candidats electes podran presentar-se reclamacions per escrit dirigides a la Junta Electoral Federativa, en els llocs prevists en el reglament electoral, personalment, per correu, telegrama, fax o per qualsevol altre mitjà, sempre que permeta a la junta electoral tenir constància de la reclamació presentada dins el termini fixat en el calendari electoral per a la presentació de reclamacions. Les reclamacions trameses per qualsevol mitjà abans esmentat, sols s'admetran si són rebudes dins el termini establert en el calendari electoral per a la presentació de reclamacions.  
Les reclamacions i protestes sols podran fer referència a incidències recollides en les actes de la sessió de les meses electorals.  
La Junta Electoral Federativa resoldrà les reclamacions en els terminis prevists en el calendari electoral i publicarà la llista definitiva dels candidats electes.  
CAPITOL III  
Eleccions a president  
Article 27. Calendari electoral  
Proclamats els resultats electorals de les eleccions a l'Assemblea General, la comissió gestora convocarà l'assemblea general per a l'elecció del president, d'acord amb el calendari prefixat en el reglament electoral, el qual s'adaptarà als terminis mínims següents:  
Dia 1. Convocatòria d'eleccions a president en la qual s'especificarà el lloc, el dia i l'hora de la celebració de l'Assemblea.  
Dies 2 a 5. Presentació de candidatures a president.  
Dia 6. Proclamació de candidatures presentades.  
Dies 7 i 8. Presentació de possibles reclamacions a les candidatures proclamades davant la Junta Electoral Federativa.  
Dia 9. Resolució, si s'escau, de les reclamacions presentades per la Junta Electoral Federativa.  
Dies 10 i 11. Presentació de possibles recursos davant el Comité Valencià de Disciplina Esportiva.  
Dia 12. Resolució, si s'escau, dels recursos del Comité Valencià de Disciplina Esportiva.  
Dies 17 a 20. Dins aquest termini, fixació del dia per a la celebració de la votació per a l'elecció del president en l'Assemblea General, que haurà de ser, preferentment, dissabte vesprada, diumenge o festiu i compatible amb l'activitat esportiva de la Federació.  
Proclamació provisional dels resultats per la mesa electoral en acabar la votació. I publicació dels resultats en els llocs prevists en el reglament electoral.  
Dies 21 i 22 o els dos dies següents al de la celebració de les eleccions. Presentació de possibles reclamacions davant la Junta Electoral Federativa.  
Dia 23 o el següent al de finalització del termini anterior. Resolució d'impugnacions i proclamació definitiva dels resultats per la Junta Electoral Federativa.  
Dies 24 i 25 o els dos dies següents al de la finalització del termini anterior. Presentació de possibles recursos davant el Comité Valencià de Disciplina Esportiva.  
Dia 26 o el següent al de finalització del termini anterior. Resolució, si s'escau, dels recursos pel Comité Valencià de Disciplina Esportiva.  
La convocatòria serà notificada a cadascun dels membres electes de l'Assemblea General i s'anunciarà tambè al tauler d'anuncis de la federació i als altres llocs prevists en el reglament electoral de cada federació.  
Article 28. Cens electoral  
Els cens electoral per a l'elecció del president estarà integrat per tots els membres electes de l'assemblea general proclamats com a tals per la junta electoral o, si escau, pel Comité Valencià de Disciplina Esportiva.  
Article 29. Requisits per ser elector i elegible  
Són electors tots els membres integrants de l'Assemblea General.  
Són elegibles els qui, tenint la condició d'electors, presenten la candidatura en la forma i els terminis establerts en el reglament electoral corresponent.  
Article 30. Presentació i proclamació de candidatures  
30.1. La presentació de candidatures per a president de la Federació es farà a la seu oficial de la federació autonòmica, a les delegacions o en qualssevol altres llocs que fixe el reglament electoral, a través d'escrit dirigit a la junta electoral federativa, on es farà constar la condició de membre de ple dret de l'Assemblea i la candidatura que es presenta.  
La candidatura anirà signada pel propi candidat i acompanyada de la signatura del 10% dels membres de dret de l'Assemblea, i sense aquest requisit no podrà ser proclamada.  
Si algun membre de la comissió gestora presenta la seua candidatura a la presidència, haurà, prèviament o simultàniament, d'abandonar l'esmentada comissió gestora.  
30.2. En acabar el termini de presentació de candidatures, la Junta Electoral Federativa exposarà la llista provisional dels candidats a president, i podran presentar-s'hi impugnacions en els terminis prevists en el calendari electoral, les quals seran resoltes per la Junta Electoral Federativa, que publicarà la llista definitiva de candidats a la presidència de la Federació.  
Contra les resolucions de la Junta Electoral Federativa podrá interposar-se recurs davant el Comité Valencià de Disciplina Esportiva, en els terminis i la forma que preveja el calendari electoral corresponent.  
Article 31. Mesa electoral  
En l'elecció del president, la mesa electoral estarà integrada pel membre de major edat present de cadascun dels estaments representats, que no tinga la condició de candidat.  
Serà president el de més edat, el vot del qual serà diriment en cas d'empat per a la presa d'acords de la mesa electoral, i actuarà com a secretari de la mesa el de menor edat.  
Article 32. Sistema de votacions per a l'elecció del president.  
32.1. En el dia i l'hora fixats en la convocatòria, es constituirà l'Assemblea en primera o en segona convocatòria.  
En començar la sessió, el president de la mesa procedirà a la presentació dels candidats.  
Abans de la votació, cadascun dels candidats exposarà el seu programa davant l'Assemblea.  
Tot seguit es procedirà a la votació.   
32.2. En les eleccions a president, la Junta Electoral Federativa, determinarà el model de papereta, en el qual cada membre de l'Assemblea General sols podrà votar un del candidats, bé escriurà el nom del candidat al qual vote, bé assenyalarà amb una creu al marge, el nom del candidat elegit, segons es determine en cada federació per la seua Junta Electoral Federativa.  
En acabar la votació la mesa electoral procedirà al recompte dels vots.  
32.3. Serà elegit president de la Federació el candidat que obtinga el vot de la majoria absoluta dels membres presents en l'Assemblea, la qual s'estableix en la meitat més un dels vots emesos.  
32.4. Si cap candidat no obté la majoria establerta en la primera votació, aquesta es repetirà novament entre els dos candidats que mes vots obtingueren, i resultarà elegit el que obtinga la majoria d'aquests.  
32.5. En cas d'empat a vot entre candidats, si no es possible l'aplicació del que disposa el paràgraf anterior, es faran totes les votacions prèvies i específiques que calga per tal de dirimir l'empat entre aquests,i a continuació es procedirà a la votació final entre els dos candidats majoritaris.  
32.6. En concloure l'elecció, s'alçarà acta del resultat i serà lliurada a la Junta Electoral Federativa.  
Transcorreguts els terminis de presentació de possibles recursos davant la Junta Electoral Federativa i el Comité Valencià de Disciplina Esportiva, o en resoldre aquests, la Junta Electoral Federativa comunicarà els resultats a la Direcció General de l'Esport, en el termini màxim de 10 dies.  
Article 33. Vot per correu i delegació de vot  
En les eleccions a president de la Federació no s'admetrà el vot per correu ni la delegació de vot. El vot haurà de realitzar-se personalmente, identificant-se prèviament amb el DNI, passaport o permís de conduir, que permeta acreditar la identitat del votant.  
Article 34. Proclamació del president  
En concloure les eleccions i ser proclamat definitivament el nou president de la federació, el president cessant posarà a la disposició del successor, en el termini màxim de cinc dies hàbils a comptar des de la proclamació definitiva, tota la documentació relativa a la federació; alçarà l'acta de la documentació lliurada i en trametrà còpia a la Direcció General de l'Esport .  
Després de la proclamació definitiva, el president electe haurà de designar la junta directiva i comunicar-ne la composició a la Direcció General de l'Esport.  
Disposicions addicionals   
Primera  
Si en alguna federació no es complira algun dels tràmits o terminis prevists en aquesta ordre, la Direcció General de l'Esport podrà procedir al nomenament de la Comissió Gestora, Mesa Electoral o Junta Electoral Federativa.   
Segona  
Així mateix, excepcionalment i singularment, la Direcció General de l'Esport podrà autoritzar una modificació en els terminis i la resta de disposicions prevists en aquesta ordre i arbitrar les mesures extraordinàries que calga per al normal desenvolupament del procés electoral, sense perjudici de les responsabilitats en què pogueren incórrer els causants del fet o fets que afecten o interrompen el normal desenvolupament del procés electoral.  
Tercera  
Allò que disposa l'article 11 no serà d'aplicació en aquelles federacions esportives que legalment i estatutàriament tinguen disposat un percentatge determinat per a la seua modalitat principal.  
D'aquesta manera, tampoc no serà d'aplicació en les federacions d'Esports Adaptats i Esports per a persones amb Dscapacitat Píquica, per a les quals la Direcció General de l'Esport aprovarà una distribució de l'Assemblea General específica a proposta de la federació corresponent.  
Disposicions transitOriEs  
Primera  
Les entitats esportives que amb anterioritat a la data d'aquesta ordre hagen sol·licitat la seua inscripció en el Registre d'Entitats Esportives de la Comunitat Valenciana i estiga pendent la seua inscripció, per causes imputables a aquestes, tindran un termini improrrogable de 10 dies hàbils per a la formalització dels tràmits pendents per a la seua inscripció definitiva en l'esmentat registre.  
Segona  
En concloure les eleccions, el reglament electoral, les meses electorals i la Junta Electoral Federativa , tindran una validesa i vigència igual al període de manament de l'Assemblea General i del president elegits.  
Disposició derogatòria  
Queda derogada l'Ordre de 31 de maig de 1994, de la Conselleria de Cultura, per la qual s'estableixen les normes que han de regir els processos electorals de les federacions esportives de la Comunita Valenciana i totes aquelles disposicions que s'oposen al contingut d'aquesta ordre.  
Disposicions finals  
Primera  
Per al correcte desenvolupament i execució del que disposa aquesta ordre, es faculta el director general de l'Esport per tal de dictar les resolucions necessàries per a la seua aplicació i per aprovar, excepcionalment, canvis en algun dels criteris continguts en aquesta ordre, quan s'observe la impossibilitat o greu dificultat del seu compliment, a sol·licitud fonamentada d'alguna federació esportiva.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-s'hi recurs contenciós administratiu en el termini de dos mesos, a comptar des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició del recurs requerirà la comunicació prèvia a la Conselleria de Cultura.  
Tot això de conformitat amb el que disposen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administriu Comú.  
València, 30 de setembre de 1998  
La consellera de Benestar Social  
MARCELA MIRO PÉREZ  
ANNEX I  
El/la Sr./Sra. ...\_, amb el DNI núm. ... , com a secretari/secretària de l'entitat esportiva anomenada ....  
CERTIFICA:  
Que el president del club ha designat el membre d'aquesta entitat, el/la Sr./Sra. ..., major d'edat i amb DNI núm..., PERQUE EXERCISCA EL DRET A VOT en representació d'aquesta entitat esportiva, en la jornada electoral d \_de \_ de 1998 d'eleccions a membres de l'Assemblea General de la Federació \_  
I, perquè conste, i a l'efecte d'EMETRE EL VOT en nom del club ..., estenc i signe aquest certificat amb el vist-i-plau del president, ..., ... d ... de mil nou-cents noranta-vuit.  
Vist i plau  
Segell del club  
Signatura del secretari  
Signat   
DNI núm.  
President del club  
ANNEX II  
El/la Sr./Sra. ...\_, amb DNI núm. ..., com a secretari/secretària de l'entitat esportiva nomenada ...  
CERTIFIQUE:  
Que el president del club ha designat al membre d'aquesta entitat, el/la Sr./Sra. ... major d'edat, amb DNI núm. ... COM A CANDIDAT/A A MEMBRE DE L'ASSEMBLEA GENERAL en representació d'aquesta entitat esportiva, en la jornada electoral d ... d ... de 1998 d'eleccions a membres de l'Assemblea General de la Federació d ...  
I, perquè conste, a l'efecte de la PRESENTACIO DE LA CANDIDATURA, en nom del club ...\_, estenc i firme aquest certificat amb el vist-i-plau del president,\_...\_, ... d ... de mil nou-cents noranta-vuit.  
Vist-i-plau  
Segell del club  
Signatura secretari/a  
Signat...   
DNI núm....   
President del club


Còpia Permalink ELI